1Ca-e. Zabur Nabi Daud. 2Ulôn peucaya that, ya Allah, ulôn keuneuk meuca-e dan lôn pujoe Droeneueh. Hai beudôh kheueh, jiwa ulôn! 3Hai beudôh kheueh gambus dan keucapi! Ulôn keuneuk peuteubit fajar. 4TUHAN, ulôn keuneuk peugah syukoe ubak Droeneueh lamkawan bansa-bansa. Ulôn keuneuk meuca-e lagu pujoe keu Droeneueh lamkawan umat manusia. 5Sabab gaséh Droeneueh rayeuk sampoe trok u langét manyang dan seutia Droeneueh sampoe nibak awan di angkasa. 6Ya Allah, neutunyok kheueh keuagongan Droeneueh di langét, dan keumuliaan Droeneueh bansaboh bumoe. 7Peuseulamat kheueh kamoe deungon kuasa Droeneueh, dan neujaweueb kheueh doá kamoe, mangat ureuëng-ureuëng nyang neugaséh hase seulamat. 8Nibak teumpat tinggai Gobnyan nyang suci Po teu Allah geupeugah, "Ulôn keuneuk seumurak dan Ulôn bagi-bagi tanoh Sikhem, Pantôn Sukot teuma Ulôn undi. 9Gilead dan Manasye na kheueh atra Ulôn, Efraim tupi beuso Lôn, dan Yehuda tungkat keurajeuen Lôn. 10Teuma Moab na kheueh teumpat Ulôn rhah gaki; Ulôn meusurak keumeunangan ateueh Filistea. Keu Edom Ulôn geulawa seulob Lôn, sibagoe tanda bahwa jihnyan na kheueh atra Ulôn." 11Soe nyang ba ulôn u Edom? Soe teuma nyang peutakteh ulôn ubak banda nyang meukuta nyan? 12Ya Allah, peu kheueh Droeneueh hana neujak meusajan deungon kamoe? Dan peu kheueh Droeneueh hana neumaju meusigoe deungon tantra kamoe? 13Neutulông kheueh kamoe ateueh musoh, sabab bantuan manusia hana meuguna. 14Meusapat deungon Allah, geutanyoe gagah peukasa; Gobnyan kheueh nyang peutaloe musoh geutanyoe.
Copyright